Páll Steingrímsson, skipstjóri hjá Samherja segist enga aðkomu eiga að því að fjórir blaðamenn hafi verið kallaðir inn til yfirheyrslu hjá Lögreglunni á Norðurlandi eystra og séu með réttarstöðu sakbornings. Hann segist aðeins hafa kært stuld á síma en ekki neina einstaklinga. Lögmaður Samherja fullyrðir að síma Páls hafi verið stolið á meðan hann lá á sjúkrahúsi.
Í fyrravor voru birtar fréttir um samskipti fólks sem kallaði sig skæruliðadeildina. Hópurinn tengdist Samherja með ýmsum hætti og samskiptin sýndu tilraunir hópsins til að hafa áhrif á umræðu um fyrirtækið í fjölmiðlum. Ekki hefur komið fram á hvaða gögnum umfjöllunin var byggð en fullyrt var í fyrravor að síma Páls Steingrímssonar, skipstjóra hefði verið stolið á meðan hann lá á sjúkrahúsi.
Fjórir blaðamenn voru svo í gær boðaðir í yfirheyrslu í næstu viku hjá rannsóknarlögreglumanni frá lögreglunni á Norðurlandi eystra. Það eru Þórður Snær Júlíusson, ritstjóri Kjarnans, Aðalsteinn Kjartansson, blaðamaður á Stundinni, Arnar Þór Ingólfsson, blaðamaður á Kjarnanum og Þóra Arnórsdóttir, ritstjóri Kveiks. Hafa þau öll réttarstöðu sakbornings fyrir meint brot gegn friðhelgi einkalífs.
Páll segist í samtali við fréttastofu enga aðkomu hafa haft að því að fjórmenningarnir voru boðaðir í yfirheyrslu. Hann hafi ekki kært þá heldur sé það að frumkvæði lögreglunnar. Málið sé í höndum lögreglu og að margt eigi enn eftir að koma í ljós. Hann vildi að öðru leyti ekki tjá sig um málið.
Garðar Gíslason, lögmaður Samherja, segir í samtali við fréttastofu að Páll hafi kært stuldinn á símanum í maí í fyrra. Síminn hafi verið tekinn ófrjálsri hendi meðan Páll hann lá meðvitundarlaus á sjúkrahúsi. Garðar segir að kæran hafi ekki beinst gegn neinum ákveðnum einstaklingi. Það sé lögreglunnar að ákveða hverja hún kalli til yfirheyrslu.
Þórður Snær segist líta svo á að hann sé með réttarstöðu sakbornings af því að hann hafi skrifað upp úr gögnum úr síma Páls.
Ég spurði lögreglufulltrúann, sem hringdi í mig til þess að boða mig til yfirheyrslu, á hvaða ákvæði laga embætti hennar teldi að ég hefði gerst brotlegur við. Hún sagði að þar væri um að ræða 228. og 229. grein almennra hegningarlaga, sem fjalla um brot á friðhelgi einkalífs. Það eru þau ákvæði sem okkur er gefið að sök að hafa brotið gegn. Það felur þá í sér að við höfum skrifað fréttir upp úr gögnum, það raunverulega ekkert annað sem fellur þar undir.
Skrifað þá fréttir upp úr gögnum sem voru í eigu Páls Steingrímssonar eða hvað? Væntanlega. Mér heyrist að þetta byggist á kæru hans til lögreglu, að einhver hafi komist yfir gögn hans og það hefur alltaf legið fyrir í okkar umfjöllun. Frá fyrsta degi var gerð grein fyrir því að hann hygðist kæra til lögreglu að einhver hefði tekið gögn frá honum. En okkur er ekki gefið að sök að hafa tekið þau gögn enda væri það fjarstæðukennt.

Fjórir blaðamenn hafa réttarstöðu sakbornings í rannsókn lögreglunnar á Akureyri á meintum stuldi síma í eigu starfsmanns Samherja síðastliðið vor. Ritstjóri Kjarnans segist líta svo á að hann hafi réttarstöðu sakbornings fyrir að hafa skrifað greinar upp úr gögnum í eigu skipstjóra Samherja. 